Ek word deur jou geken - Suider Kruis
Home » Ek word deur jou geken
Ek word deur jou geken
Posted on 15 April 2021 15 April 2021 by Pastoor Nico Visagie
Ons is van nature so sondig en daardeur ook geneig tot sonde dat ons baie keer wonder hoe dit moontlik is dat Jesus ons ten spyte daarvan nog steeds kan lief hê.
Ek het na die getuienis van 'n man geluister wat met dieselfde probleem geworstel het. Julle sien, satan is slinks en hy probeer gedurig 'n wig indruk tussen ons en Jesus. Sy gunsteling manier om dit reg te kry is om vir ons te oortuig dat ons sonde van so 'n aard is dat Jesus ons nooit sal kan vergewe nie. Nog 'n manier is om ons te oortuig dat Jesus so kwaad is vir ons dat Hy niks met ons te doen wil hê nie. Al twee hierdie stellings is natuurlik leuens en baie ver van die waarheid af! Moet dit nooit ooit glo nie, liewe leser!
Die waarheid is dat Jesus so verlief is op ons dat Hy nie weet hoe om dit in te hou nie. Weet julle waarom? Omdat jy vir Hom gekies het! Dis waarom! Prys Sy Wonderlike Naam!
Ons het iets wat tot die engele in die Hemel nie het nie en dit is die vryheid van keuse. Ons kan die rigting wat ons wil hê ons lewens moet inslaan self kies. Elke aspek van ons lewens is daarom gebaseer op ons eie vryheid van keuse. Die keuse om Jesus in jou lewe toe te laat is daarom net joune om te maak. Niemand kan daardie keuse vir jou maak nie en jy hoef dit ook nie te maak nie. Jesus staan nie met 'n geweer of 'n sweep langs die pad en dwing jou om vir Hom te kies nie.
Dis wat die keuse om Jesus te volg nog meer merkwaardig maak! Prys Sy Naam! Want daardie keuse word geheel en al deur die vryheid van jou eie wil gemaak! Die feit dat enige iemand Jesus kies ten spyte van die feit dat ons Hom nie kan sien nie, is 'n wonderwerk op sy eie.
Dis waarom Jesus so verlief is op jou, want jy het vir Hom gekies! Hy ken vir jou en jy word deur Hom geken! Is dit nie wonderlike nie? Die Koning van die Heelal ken vir my wat 'n stof korreltjie onder Sy voetsole is! Hy het hierdie stof korreltjie gevat en dit die mag gegee om 'n Kind van God genoem te kan word en Hy doen dit omdat ek Hom ken! Prys die Naam van Jesus!
Daarom, liewe leser, weet dat God jou ken by jou naam! Hy ken jou beter as wat jy jouself ken: jou goeie en jou slegte eienskappe! Hy het jou lief net soos jy is; met jou foute en al! Prys die Naam van Jesus!
Moet daarom nie na satan luister nie, want dis alles net leuens! Satan is die vader van die leuen en hy sal enige iets doen om jou en Jesus uitmekaar te kry. Hy sal selfs van vuilspel gebruik maak enige iets net om daardie verhouding wat jy met Jesus het op te breek en dan later daaroor te kan spog!